b"\n_START_ARTICLE_\n\xc5\xa0turmo l\xc4\x97ktuvas\n_START_PARAGRAPH_\n\xc5\xa0turmo l\xc4\x97ktuvas (angl. ground attack aircraft, rus. \xd1\x88\xd1\x82\xd1\x83\xd1\x80\xd0\xbc\xd0\xbe\xd0\xb2\xd0\xb8\xd0\xba, lietuvi\xc5\xa1kai gal\xc4\x97t\xc5\xb3 vadintis \xc5\xa1turmuotuvas, pagal analogij\xc4\x85 su naikintuvas)\xc2\xa0\xe2\x80\x93 kovos l\xc4\x97ktuvas, skirtas bombomis, raketomis, aviacin\xc4\x97mis patrankomis ir kulkosvaid\xc5\xbeiais naikinti nedidelius ant\xc5\xbeeminius taikinius i\xc5\xa1 nedidelio auk\xc5\xa1\xc4\x8dio.\n_START_SECTION_\n\xc5\xbdym\xc4\x97jimas\n_START_PARAGRAPH_\nAntrojo pasaulinio karo metais Vokietijos kariuomen\xc4\x97 naudojo termin\xc4\x85 Jabo (vok. Jagdbomber 'med\xc5\xbeiojantis bombone\xc5\xa1is')._NEWLINE_JAV savo \xc5\xa1turmo l\xc4\x97ktuvus \xc5\xbeymi raide A (Assault). \xc5\xbdym\xc4\x97jimas F/A (pvz., F/A-18 Hornet) rodo, kad tai universalus l\xc4\x97ktuvas, veikiantis tiek kaip naikintuvas, tiek kaip \xc5\xa1turmuotuvas._NEWLINE_D. Britanijos \xc5\xa1turmo l\xc4\x97ktuvai \xc5\xbeymimi FB (Fighter\xc2\xa0\xe2\x80\x93 bomber) ir G (Ground, pvz., Harrier GR1).\n_START_SECTION_\nIstorija\n_START_PARAGRAPH_\nPirmasis pasaulinis karas_NEWLINE_Pirmojo pasaulinio karo metu buvo bandyta naudoti \xe2\x80\x9eapkas\xc5\xb3 naikintuvus\xe2\x80\x9c Sopwitch Camel TF.1 ir Boeing GA-1._NEWLINE_Antrasis pasaulinis karas_NEWLINE_Ketvirt\xc4\x85j\xc4\xaf de\xc5\xa1imtmet\xc4\xaf \xc5\xa1turmo l\xc4\x97ktuvai buvo i\xc5\xa1skirti kaip atskira kovini\xc5\xb3 l\xc4\x97ktuv\xc5\xb3 klas\xc4\x97. Pikiruotuvai pritaikyti naikinti ta\xc5\xa1kinius taikinius, sunkieji bombone\xc5\xa1iai i\xc5\xa1 didelio auk\xc5\xa1\xc4\x8dio atakuoja plotinius ir stambius nejudrius taikinius (jie visi\xc5\xa1kai netinkami kaip fronto bombone\xc5\xa1iai, nes su didele tikimybe gal\xc4\x97davo kliudyti savi\xc5\xa1kius), naikintuvai neb\xc5\xabna \xc5\xa1arvuoti, tod\xc4\x97l nuken\xc4\x8dia nuo ap\xc5\xa1audymo i\xc5\xa1 \xc5\xbeem\xc4\x97s, o m\xc4\x97tydami bombas\xc2\xa0\xe2\x80\x93 ir nuo j\xc5\xb3 skeveldr\xc5\xb3. Ta\xc4\x8diau specializuotus \xc5\xa1arvuotus \xc5\xa1turmo l\xc4\x97ktuvus sukurti buvo sud\xc4\x97tinga, tad i\xc5\xa1 tikro juos imta gaminti ir naudoti tik Antrojo pasaulinio karo metais._NEWLINE_Iki tol \xc5\xa1turmo l\xc4\x97ktuv\xc5\xb3 vaidmen\xc4\xaf atlikdavo naikintuvai ir lengvieji bombone\xc5\xa1iai. Vokietijos aviacijoje tok\xc4\xaf vaidmen\xc4\xaf atlikdavo pikiruojantys bombone\xc5\xa1iai Ju-87 Stuka. Juos karo prad\xc5\xbeioje naudojo atakuojantiems tank\xc5\xb3 ir p\xc4\x97stinink\xc5\xb3 daliniams paremti ugnimi, kai artilerija nesp\xc4\x97davo sekti priekin i\xc5\xa1siver\xc5\xbeusi\xc5\xb3 puolan\xc4\x8di\xc5\xb3 dalini\xc5\xb3._NEWLINE_Naikintuvai \xc5\xa1turmuodavo kulkosvaid\xc5\xbeiais ir automatin\xc4\x97mis patrankomis, kuri\xc5\xb3 visi\xc5\xa1kai pakakdavo p\xc4\x97stininkams ir ne\xc5\xa1arvuotomis transporto priemon\xc4\x97ms naikinti, bei lengvomis aviacin\xc4\x97mis bombomis, kurias nesunkiai gabendavo naikintuvai. Prie\xc5\xa1 tankus brit\xc5\xb3 naikintuvai Hawker Hurricane naudodavo 40\xc2\xa0mm patrankas Vickers S, o naikintuvai bombone\xc5\xa1iai Hawker Typhoon ir Bristol Beaufighter\xc2\xa0\xe2\x80\x93 60 svar\xc5\xb3 raketas RP-3. Hawker Typhoon pasirod\xc4\x97 es\xc4\x85s efektyvus \xc5\xa1turmuotuvas, bet prastesnis naikintuvas, negu tik\xc4\x97tasi._NEWLINE_Ryt\xc5\xb3 fronte nuo karo prad\xc5\xbeios gana efektyviai veik\xc4\x97 tarybiniai \xc5\xa1arvuoti \xc5\xa1turmuotuvai Ilju\xc5\xa1in Il-2. Prad\xc5\xbeioje Il-2 nepakako, tod\xc4\x97l \xc5\xa1turmavimui naudojo ir kitus l\xc4\x97ktuvus, pvz., Su-2, Pe-2, Tu-2. Karo pabaigoje TSRS \xc4\x97m\xc4\x97 gaminti patobulintus \xc5\xa1turmuotuvus Il-10, bet jie karo veiksmuose ma\xc5\xbeai tedalyvavo (trys \xc5\xa1turmuotuv\xc5\xb3 pulkai sp\xc4\x97jo pakariauti su Vokietija, o vienas\xc2\xa0\xe2\x80\x93 su Japonija Kor\xc4\x97joje)._NEWLINE_Vokie\xc4\x8diai karo pabaigoje \xc4\x97m\xc4\x97 naudoti savo \xc5\xa1arvuot\xc4\x85 \xc5\xa1turmuotuv\xc4\x85 Henschel Hs 129, kuris buvo gana efektyvus, ta\xc4\x8diau j\xc5\xb3 buvo pagaminta labai ma\xc5\xbeai ir j\xc5\xb3 \xc4\xaftaka kare buvo menka. Karo pabaigoje vokie\xc4\x8diams daugiau naudos dav\xc4\x97 kaip naikintuvai bombone\xc5\xa1iai naudojami Focke-Wulf 190._NEWLINE_Antro pasaulinio karo metais \xc5\xa1turmavimui pla\xc4\x8diai naudojo naikintuvus bombone\xc5\xa1ius ir tiesiog naikintuvus, ta\xc4\x8diau jie nebuvo pakankamai efektyv\xc5\xabs, nes tokio l\xc4\x97ktuvo pilotas tur\xc4\x97davo derinti kelias funkcijas\xc2\xa0\xe2\x80\x93 piloto \xc5\xa1turmuotojo, piloto naikintojo, ir piloto bombarduotojo. Tokio piloto paruo\xc5\xa1imas brangiai kainavo ir ilgai truko, tuo tarpu fronte tokie pilotai gana greitai \xc5\xbe\xc5\xabdavo, nes naikintuvams nepakakdavo atsparumo ugniai (\xc5\xa1arvuotumo ir kt.). Bombarduoti i\xc5\xa1 auk\xc5\xa1\xc4\x8diau buvo sunku, kadangi tokie naikintuvai neturi bomb\xc5\xb3 taikymu u\xc5\xbesiiman\xc4\x8dio \xc5\xa1turmano, ir naikintuvas tampa greitu, bet prastu \xe2\x80\x9ehorizontaliuoju\xe2\x80\x9c bombone\xc5\xa1iu, nes bombarduoja netaikliai ir bomb\xc5\xb3 pakelia ma\xc5\xbeai. Bombarduoti skrendant \xc5\xbeemai buvo pavojinga, nes naikintuvams nepakakdavo \xc5\xa1arvuotumo._NEWLINE_Karo pabaigoje \xc5\xa1turmavimas tiek specializuotais, tiek nespecializuotais \xc5\xa1turmo l\xc4\x97ktuvais palengv\xc4\x97jo, kadangi imta naudoti kasetines bombas. Pvz., \xc5\xa1turmuotuvas Il-2 naudojo prie\xc5\xa1tankines kumuliacines aviabombas PTAB (\xd0\x9f\xd0\xa2\xd0\x90\xd0\x91), kurios b\xc5\xabdavo m\xc4\x97tomos i\xc5\xa1 kase\xc4\x8di\xc5\xb3. Il-2 gabendavo keturias kasetes (kaset\xc4\x97je 48 bombos po 2,5\xc2\xa0kg kiekviena), i\xc5\xa1 kuri\xc5\xb3 bombos pasklisdavo 15x200\xc2\xa0m juosta._NEWLINE_Po Antrojo pasaulinio karo_NEWLINE_Pasibaigus Antrajam pasauliniam karui dar ilgai naudojo st\xc5\xabmuoklinius \xc5\xa1turmo l\xc4\x97ktuvus. Britanijos naikintuvai Hawker Sea Fury ir JAV Douglas A-1 Skyraider veik\xc4\x97 Kor\xc4\x97jos kare, o pastarasis\xc2\xa0\xe2\x80\x93 ir Vietnamo kare. \xc5\xa0turmo l\xc4\x97ktuvai ilgai i\xc5\xa1liko st\xc5\xabmokliniai, kadangi jie ekonomi\xc5\xa1kesni, ma\xc5\xbeiau ryja degalus ir ilgiaus gali skraidyti vir\xc5\xa1 m\xc5\xab\xc5\xa1io lauko._NEWLINE_Daugelis pasaulio valstybi\xc5\xb3 nek\xc5\xabr\xc4\x97 speciali\xc5\xb3 \xc5\xa1turmo l\xc4\x97ktuv\xc5\xb3. Teigiama, kad \xc5\xa1ie l\xc4\x97ktuvai buvo ma\xc5\xbeiau \xe2\x80\x9epresti\xc5\xbeiniai\xe2\x80\x9c, negu naikintuvai, tod\xc4\x97l tiek lak\xc5\xabnai, tiek projektuotojai nebuvo link\xc4\x99 prasid\xc4\x97ti su \xc5\xa1turmuotuvais. Vietoj \xc5\xa1turmuotuv\xc5\xb3 buvo kuriami daugiafunkciai l\xc4\x97ktuvai. Specializuoti \xc5\xa1turmo l\xc4\x97ktuvai\xc2\xa0\xe2\x80\x93 Blackburn Buccaneer, A-6 Intruder, A-7 Corsair II, Panavia Tornado IDS, Suchoi Su-7 ir Suchoi Su-17. Kartais \xc5\xa1turmo l\xc4\x97ktuvais tampa perdaryti mokomieji l\xc4\x97ktuvai, pvz., BAC Strikemaster (D. Britanija), BAE Hawk (D. Britanija), and Cessna A-37 (JAV). Lietuva taip pat turi ginkluot\xc4\x97je pana\xc5\xa1\xc5\xb3 perdirbin\xc4\xaf\xc2\xa0\xe2\x80\x93 \xc4\x8deki\xc5\xa1k\xc4\x85 Aero L-39 Albatros._NEWLINE_JAV gamino naikintuvus bombone\xc5\xa1ius Republic F-105 Thunderchief. Jie buvo efektyviai naudojami Vietnamo kare \xc5\xa0iaur\xc4\x97s Vietnamo ant\xc5\xbeeminiams taikiniams (pvz., tiltams) naikinti. Tam juos naudojo kaip pikiruojan\xc4\x8dius bombone\xc5\xa1ius._NEWLINE_Septintojo de\xc5\xa1imtme\xc4\x8dio pabaigoje JAV KOP u\xc5\xbesak\xc4\x97 specializuot\xc4\x85 \xc5\xa1turmo l\xc4\x97ktuv\xc4\x85, kuriuo tapo Republic A-10 Thunderbolt. Jis pasirod\xc4\x97 es\xc4\x85s efektyvus tank\xc5\xb3 ir kitoki\xc5\xb3 \xc5\xa1arvuot\xc5\xb3 taikini\xc5\xb3 naikintojas. \xc5\xa0iuo metu \xc5\xa1turmo l\xc4\x97ktuv\xc5\xb3 vaidmen\xc4\xaf didele dalimi atlieka paramos ugnimi sraigtasparniai. TSRS (dabar Rusija) kaip \xc5\xa1turmo l\xc4\x97ktuvus naudojo Su-25 ir MIG-29 bei Su-27 naikintuv\xc5\xb3 bombone\xc5\xa1i\xc5\xb3 variantus."